DA Den Europæiske Unions Tidende C 320/27

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 320/14

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»CASTELMAGNO«

EF-Nr.: IT-PDO-0217-0006-17.03.2006

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse —  Varebeskrivelse —  Geografisk område — Bevis for oprindelse — Produktionsmetode —  Tilknytning — Mærkning —  Krav i nationale bestemmelser —  Andet [angives nærmere]

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Bevis for oprindelse:

Der er indsat oplysninger om produktets sporbarhed, som ikke fremgik af den tidligere varespecifikation.

3.2. Produktionsmetode:

Det specificeres, hvor stor en procentdel fåre- og/eller gedemælk der eventuelt kan tilsættes til den rå komælk ved ostefremstillingen.

Det specificeres, fra hvilke genotyper af kvæg mælken kan benyttes til produktion af Castelmagno.

Der indsættes en angivelse af, hvilket foder der er forbudt, og hvilke foderkomponenter der kan indgå som tilskud i foderrationen.

Det præciseres, at der kun må benyttes mælk fra op til fire på hinanden følgende malkninger.

Der gives en detaljeret beskrivelse af metoden til produktion af Castelmagno, således som den er videreført pr. tradition.

Produktionsmetoden for »Castelmagno« med tillægsbetegnelsen »di Alpeggio« præciseres.

Det angives, at den blågrønne marmorering, der kan forekomme i det indvendige af osten, og som hele tiden har været angivet i varespecifikationen, også kan være opnået ved, at osten er prikket efter den traditionelle teknik (manuelt med lange nåle).

Det beskrives desuden nærmere, at ostene under modningen kan børstes og/eller vaskes med naturlige stoffer, som ikke har nogen direkte farvevirkning, for at forhindre uønsket skimmelvækst og mider i at udvikle sig.

3.3. Mærkning:

Der gives en detaljeret beskrivelse af oprindelsesmærket, som osten bliver mærket med i formen.

Det specificeres, at »Castelmagno« kan få påskriften »prodotto della montagna« på etiketten, eftersom den produceres i mere end 600 m's højde over havet.

Det angives, at der på samme side som oprindelsesmærket anbringes et overensstemmelsesmærke, kaldet »sventolina«, inden afsætningen af produktet. Der er en beskrivelse af mål og farver på de to sventolina’er, som har tillægspåskriften henholdsvis »prodotto della montagna« og »di alpeggio«.

Det specificeres, hvilken måde osten kan sælges på, dvs. enten hel eller afskåret, og enten i mindre stykker eller færdigemballeret.

RESUMÉ

RÅDETS FORORDNING (EF) Nr. 510/2006

»CASTELMAGNO«

EF-Nr.: IT-PDO-0217-0006-17.03.2006

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Agricole e Forestali Adresse: Via XX Settembre 20 00187 Roma RM ITALIA Tlf. + 39 0646655106 Fax + 39 0646655306 E-mail: saco7@politicheagricole.it

2. Sammenslutning:

Navn: Consorzio per la Tutela del Formaggio Castelmagno Adresse: Piazza Caduti 1 12020 Castelmagno (Cuneo) CN ITALIA Tlf. + 39 0171986148 Fax + 39 0171986148 E-mail: — Sammensætning: producent/forarbejdningsvirksomhed ( X ) Andre ( )

3. Produktets art:

Kategori 1.3 — Oste

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Castelmagno«

4.2. Beskrivelse:

Ost, der er fremstillet af rå komælk, eventuelt tilsat 5-20 % fåre- og/eller gedemælk. Køerne skal være af genotypen Barà Pustertaler, Bruna, Pezzata Rossa d’Oropa, Pezzata Rossa, Montbeliard, Grigio Alpina, Piemontese eller Valdostana eller en krydsning heraf.

Den beskyttede betegnelse forudsætter en mindste lagringsperiode (60 dage) og, at følgende specifikationer er opfyldt: Form som en 12-20 cm høj cylinder med lige afskåret top og bund med en diameter på 15-25 cm. Vægten ligger mellem 2 og 7 kg. Der er tale om en halvfast ost fremstillet med løbe, som produceres hele året, undtagen »alpeggio«-typen, der produceres i perioden maj-oktober. Skorpen, der ikke er spiselig, er tynd og rødligt gul, glat og efter minimumsmodningsperioden ret hård og jævn; efterhånden som modningen skrider frem, bliver den mørkere, tykkere og mere ru. Ostens indre har efter minimumsmodningen en perlehvid eller elfenbenshvid farve, som, efterhånden som modningen skrider frem, bliver til okkergul med eventuel blågrøn marmorering, der også kan opnås ved, at osten prikkes efter den traditionelle teknik (manuelt med lange nåle). Strukturen er smuldrende efter minimumsmodningen, men bliver mere kompakt efter længere tids modning. Smagen er fin, mild og moderat salt efter minimumsmodningen, mere fyldig efter længere tids modning.

Fedtindholdet i tørstoffet er på 34 %.

Osten kan afsættes hel eller afskåret og udskåret i mindre stykker eller færdigemballeret. Udskæringen i stykker og emballeringen kan også finde sted uden for det geografiske produktionsområde.

4.3. Geografisk område:

»Castelmagno«-osten skal være fremstillet og modnet i en af Cuneo-kommunerne Castelmagno, Pradleves eller Monterosso Grana.

4.4. Bevis for oprindelse:

Hver enkelt fase i produktionsprocessen overvåges, idet input og output for hver fase dokumenteres. På denne måde og ved, at de pågældende mælkeproducenter, osterier/modningsvirksomheder samt emballerings- og udskæringsvirksomheder opføres i særlige registre, der føres af kontrolinstansen, at der føres produktions- og pakningsregistre, og at de producerede mængder indberettes til kontrolinstansen, sikres det, at produktet kan spores hele vejen gennem produktionsprocessen. Desuden skal den producerede mælkemængde og antallet af køer, får og geder, hvorfra råvaren stammer, være underkastet funktionskontrol. Datablad og batchidentifikation for løben skal altid foreligge. Hver måned skal desuden indberettes antallet af producerede oste. For at en »Castelmagno«-ost kan få tildelt tillægspåskriften »di Alpeggio«, skal de jordstykker, der er udlagt som græsgang for dyrene, være opført i et særligt register, der føres af kontrolinstansen. For disse jordstykker er det fastsat, hvor stor en mængde mælk der må produceres pr. dyreart, hvilket der tages hensyn til ved udstedelse af mærkningstilladelserne. Når det skønnes, hvor stor en mælkemængde der bæredygtigt kan produceres på græsarealerne, skal der tages hensyn til plantesammensætningen, udnyttelsestidspunktet og arten og antallet af dyr på arealet. Til kontrolinstansen skal det desuden hvert år indberettes, hvornår græsningsperioden påbegyndes og afsluttes. Kontrolinstansen skal have en fortegnelse over alpegræsgangene (»alpeggi«). Alle fysiske og juridiske personer, der er opført i de pågældende registre, underkastes kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan.

Der stilles krav til de anlæg, hvori mælkeproduktionen og den videre forarbejdning og modning skal finde sted. De staldbygninger, hvor mælken produceres, skal være registreret i overensstemmelse med gældende bestemmelser, og forarbejdningsstederne skal enten have et EØF-stempel eller, hvis der er tale om virksomheder, der foretager direkte salg, alle nødvendige hygiejnecertifikater i overensstemmelse med gældende national lovgivning.

Inden den 10. i hver måned skal kontrolinstansen have indberetning om, hvor mange oste hver virksomhed har produceret eller modnet i den foregående måned.

4.5. Produktionsmetode:

Køer, der leverer mælk til fremstilling af »Castelmagno«-ost, må højst malkes to gange i døgnet. Det er ikke tilladt at bruge mælk, der er opbevaret mere end 2 døgn, dvs. højst fire på hinanden følgende malkninger. Som led i driften må goldkøer ikke befinde sig uden for det typiske produktionsområde, undtagen de dyr, der tilhører hyrderne. Det basisfoder, der gives til køerne og eventuelle får og geder, skal bestå af grøntfoder eller hø, der kommer fra græsmarker, græsgange og enge med blandet plantevækst, som overvejende er beliggende i kommunerne Castelmagno, Pradleves og Monterosso Grana. Det er ikke tilladt at anvende ensileret majs. Supplerende foderkomponenter i foderrationen skal bestå af korn, frø, mineraler og vitaminer, som er tilladt ifølge gældende lov. Det er med henblik på opbevaring tilladt at afkøle mælken til ikke under 6 °C. Efter en eventuel overfladeskumning af fløden opvarmes mælken til 30-38 °C. Pasteurisering og varmebehandling af mælken er ikke tilladt. Anvendelse af syrevækker er ikke tilladt. Koaguleringen foretages med flydende kalveløbe (indeholdende mindst 70 % chymosin) ved en temperatur mellem 30 og 38 °C i løbet af 30-90 minutter. Under behandlingen i karret er der konstant omrøring i 10-15 minutter. Det således itubrudte koagel henstår til bundfældning eller tømmes ud. Det henstår i mindst 18 timer, hvorunder det er tilladt af afkøle koaglet. Efter de 18 timer fyldes koaglet i beholdere, som sænkes ned i vallen fra tidligere forarbejdningstrin i et tidsrum på mellem 2 og 4 døgn til fermentering. Derefter bliver koaglet igen brudt itu, findelt, blandet og saltet. Produktet bliver nu hældt over i et klæde vævet af plante- eller kemofibre og anbragt i forme (»fascelle«) af træ eller et andet egnet materiale, hvor det forbliver i mindst et døgn under manuel eller maskinel presning. Senere tørsaltning af ostene for at give skorpen farve og konsistens er tilladt. Modningen sker i kølige og fugtige naturlige grotter eller i lokaler med tilsvarende forhold i mindst 60 dage på hylder af træ eller et andet egnet materiale. Under modningen skal temperaturen ligge mellem 5 og 15 °C og fugtigheden på 70-98 %, hvilket er de temperatur- og fugtighedsforhold, hvor de for »Castelmagno«-ostens typiske naturlige skimmelsvampe udvikler sig korrekt. Under modningen kan ostene børstes og/eller vaskes med naturlige stoffer, som ikke har nogen direkte farvevirkning, for at forhindre uønsket skimmelvækst og mider i at udvikle sig. »Castelmagno«-oste kan forsynes med tillægspåskriften »di Alpeggio«, hvis mælken udelukkende kommer fra køer, geder og får, der har gået på græsgange med mindst 90 % lokal plantevækst i tidsrummet fra begyndelsen af maj til slutningen af oktober, hvis hele produktionsprocessen finder sted på alpegræsgange, og hvis ostefremstillingen finder sted i mere end 1 000 m's højde over havet.

4.6. Tilknytning:

Af naturlige faktorer gøres der opmærksom på de særlige klimaforhold i det pågældende bjergområde, som påvirker kvaliteten af foderet, der er kendetegnet ved alpine arter, og den naturlige modning af produktet. Af menneskelige faktorer bør man fremhæve en ubrudt århundred gammel tradition, også i henseende til forarbejdningsmetoder, som under hensyntagen til etablerede skikke er bibeholdt gennem tiderne.

4.7. Kontrolorgan:

Kontrolinstansen opfylder kravene i standarden EN 45011.

Navn: INOQ — Istituto Nord Ovest Qualità Adresse: Piazza Carlo Alberto Grosso 82 12093 Moretta (Cuneo) CN ITALIA Tlf. +39 0172911223 Fax +39 0172911320 E-mail: —

4.8. Mærkning:

Produktet bliver ved fremstillingen oprindelsesmærket ved, at logoet præges ind i den flade, der er i berøring med formens bund. Inden afsætning af produktet anbringes der på de oste, der opfylder betingelserne, et særligt mærke, der udgør overensstemmelsesmærkningen, kaldet »sventolina«, på samme flade som oprindelsesmærket. Oprindelsesmærket består af et stiliseret »C« med konturer af bjergtinder på overkanten og i midten en ellipse som en ost, der er skåret et stykke ud af. Mærket findes i to størrelser, nemlig 11 × 12 cm til oste på 2-3 kg og 15,3 × 16,3 cm til oste på 3-7 kg.

Da »Castelmagno«-osten produceres i mere end 600 m's højde over havet, har den på etiketten påskriften »prodotto della montagna«, men når produktionen af mælken og osten finder sted mere end 1 000 m over havet, erstattes etikettens påskrift »prodotto della montagna« med udtrykket »di Alpeggio«. For »Castelmagno prodotto della montagna« er etikettens skrift blå. For »Castelmagno di Alpeggio« er udtrykket »Di Alpeggio« anbragt på alle etikettens fire »blade«. Ordet »Castelmagno« er på mosgrøn baggrund, og udtrykket »di Alpeggio«, der er placeret længere inde end ordet »Castelmagno«, er 6 mm højt. På begge etiketter er udtrykket »crosta non edibile« anført.

Kun produkter med nævnte mærkning og etiket må afsættes med den beskyttede oprindelsesbetegnelse »Castelmagno«. Overensstemmelsesmærket består af en cirkelrund papirmærkat med diameter 18 cm, som er udskåret til at have fire »kløverblade« tilbage. Den indeholder samme figur som oprindelsesmærket. Mærkaterne skal have de lovpligtige påskrifter samt den beskyttede oprindelsesbetegnelse »Castelmagno« og henholdsvis tillægspåskriften »prodotto della montagna« eller »di Alpeggio«. På ost, der sælges i mindre stykker og færdigemballeret, skal man altid kunne genkende oprindelsesmærket og identifikationsmærkaten. Etiketten på et udskåret eller færdigemballeret produkt skal indeholde navnet på producenten og modningsvirksomheden og skal opfylde alle gældende lovkrav til mærkning og præsentation af fødevarer. I alle tilfælde skal BOB-mærkaten og batchnummeret være synligt, hvorved der sikres produktet en bedre sporbarhed.